ลักษณะของผลิตภัณฑ์และบริการหลัก

บริษัท อมรินทร์พริ้นติ้ง แอนด์ พับลิชชิ่ง จำกัด (มหาชน) เป็นทั้งโรงพิมพ์และสำนักพิมพ์ขนาดใหญ่
ประกอบธุรกิจหลัก 2 ด้าน คือ

1.  รับจ้างพิมพ์งานทั่วไป

ให้บริการรับจ้างพิมพ์งานสิ่งพิมพ์สี่สีประเภทต่าง ๆ อาทิเช่น หนังสือเล่ม ทั้งปกอ่อนและปกแข็ง
นิตยสาร รายงานประจำปี หนังสือชี้ชวน แผ่นพับโปสเตอร์ แคตตาล็อก ปฏิทิน โฟลเดอร์ โบรชัวร์
ฯลฯ
โดยให้บริการได้อย่างครบถ้วนกระบวนการผลิตด้วยเครื่องจักรทันสมัยพร้อมทีมงานบุคลากรผู้มากด้วยประสบการณ์
ผลิตและควบคุมคุณภาพและตรวจสอบด้วยระบบคอมพิวเตอร์ทุกขั้นตอน
รับพิมพ์งานพิมพ์สี่สีคุณภาพสูงทั้งงานในประเทศและต่างประเทศ

1.1 ลักษณะลูกค้า

เนื่องจากงานรับจ้างพิมพ์ของบริษัทเป็นงานคุณภาพสูง ประณีต ต้องบริการให้รวดเร็วตรงต่อเวลา
และความต้องการรูปแบบงานพิมพ์ของลูกค้ามีหลากหลายรูปแบบ
แต่บริษัทมีบริการงานพิมพ์ที่ครบวงจรมีผลิตภัณฑ์มากแบบมากชนิดเพื่อตอบสนองความต้องการของลูกค้า
ดังนั้นกลุ่มลูกค้าของงานรับจ้างพิมพ์ทั่วไปของบริษัท สามารถจัดกลุ่มลูกค้าออกเป็น 4 กลุ่มใหญ่ ๆ
ดังนี้

1.1.1 กลุ่มหน่วยราชการ,รัฐวิสาหกิจ

1.1.2 กลุ่มมูลนิธิต่าง ๆ

1.1.3 กลุ่มธนาคารต่าง ๆ

1.1.4 กลุ่มบริษัทเอกชน,นิติบุคคล,รายบุคคล

1.2 ลักษณะรายได้

โครงสร้างรายได้งานรับจ้างพิมพ์
เป็นรายได้ที่รวมค่าบริการจัดพิมพ์และค่าวัตถุดิบในการจัดพิมพ์เหมารวมเป็นยอดเดียวกัน
แบ่งเป็นรายได้งานพิมพ์ภายในประเทศร้อยละ 99 ของยอดรวมรายได้รับจ้างพิมพ์ ที่เหลือร้อยละ 1
เป็นงานพิมพ์ต่างประเทศ

2.  ผลิตสิ่งพิมพ์ของสำนักพิมพ์

จากการที่บริษัทสั่งสมประสบการณ์ธุรกิจสำนักพิมพ์นับเวลาอันยาวนาน อันเป็นจุดกำเนิดของบริษัท
ที่จะพัฒนาและขยายตัวด้วยการผลิตนิตยสารในแนวต่าง ๆ เพื่อตอบสนองกลุ่มผู้อ่านแตกต่างออกไป
จนเป็นที่ยอมรับจากผู้อ่านและเป็นนิตยสารชั้นนำของประเทศ
อันเป็นพัฒนาการของบริษัทที่เริ่มขยายตัวเข้าสู่ธุรกิจหนังสือเล่ม โดยตั้ง
สำนักพิมพ์เพื่อผลิตหนังสือตอบสนองกลุ่มเป้าหมายต่าง ๆ มีกองบรรณาธิการขนาดใหญ่
ผลิตนิตยสารชั้นนำ และหนังสือเล่ม แบ่งตามประเภทสิ่งพิมพ์แต่ละชนิด ดังนี้

  2.1. สิ่งพิมพ์ในรูปนิตยสาร

มีทีมงานกองบรรณาธิการที่พรั่งพร้อมด้วยความรู้และประสบการณ์ร่วมกันสรรค์สร้างรูปแบบ เนื้อหา
และสาระ
ให้ตอบสนองความต้องการของผู้อ่านให้ได้รับสาระความบันเทิงครอบคลุมทุกกลุ่มจนได้รับความนิยม
จนเป็นนิตยสารชั้นนำของประเทศ ได้แก่นิตยสารดังต่อไปนี้

นิตยสารบ้านและสวน

นิตยสารรายเดือนที่ให้ความรู้เกี่ยวกับบ้าน การตกแต่งบ้าน การจัดสวนและสภาพแวดล้อมภายในบ้าน
รวมทั้งให้ความรู้ทางสถาปัตยกรรมต่าง ๆ ออกวางตลาดทุกวันที่ 20 ของเดือน ราคาปก 90 บาท

นิตยสารแพรว

นิตยสารรายปักษ์สำหรับสตรีวัยทำงาน ให้ทั้งความรู้ ความบันเทิง
และข่าวสารความเคลื่อนไหวในวงสังคม

เพื่อเสริมสร้างคุณค่ารสนิยม ความทันสมัย เนื้อหาประกอบด้วย
ข่าวสารความเคลื่อนไหวของบุคคลในวง

สังคมแฟชั่น สุขภาพและความงาม นวนิยาย เรื่องสั้น บทสัมภาษณ์ ตลอดจนสารคดีน่ารู้ต่าง ๆ
ทั้งในและ

ต่างประเทศ วางตลาดทุกวันที่ 10 และ 25 ของเดือน ราคาปก 80 บาท

นิตยสารแพรวสุดสัปดาห์

  นิตยสารรายปักษ์เพื่อสตรีรุ่นใหม่ในวัยที่กำลังสดใสผลิบาน
  เตรียมพร้อมที่จะก้าวสู่ความเป็นผู้รอบรู้มีรสนิยม

  และทันสมัยในอนาคต เนื้อหาสาระประกอบด้วยข่าวสารสังคม
  แนวทางการดำเนินชีวิตของบุคคลที่น่าสนใจ

  การใช้เวลาว่าง แฟชั่นความงามและสาระความบันเทิงด้านต่าง ๆ ออกวางตลาดทุกวันที่ 1 และ
  16 ของเดือน ราคาปก 70 บาท

นิตยสารชีวจิต

  นิตยสารรายปักษ์สำหรับทางเลือกใหม่เพื่อสุขภาพ
  ให้ความรู้ความเข้าใจเกี่ยวกับการดูแลฟื้นฟูสุขภาพ ด้วยตนเอง ให้สอดคล้องกับสภาพเศรษฐกิจ
  เหมาะสำหรับผู้ป่วยก็ต้องอ่าน ผู้ไม่ป่วยก็ต้องอ่าน ออกวางตลาดทุกวันที่ 1 และ 16 ของเดือน
  ราคาปก 45 บาท

นิตยสาร Health & Cuisine

  นิตยสารรายเดือนที่นำเสนอข้อมูลเกี่ยวกับอาหารและสุขภาพในหลากหลายรูปแบบเพื่อเป็นคู่มือในการใช้ชีวิตอย่างมีคุณภาพ
  จัดพิมพ์ด้วยกระดาษอาร์ตพิมพ์สี่สีสวยงาม วางแผงทุกวันที่ 5 ของเดือน ราคาปก 75 บาท

นิตยสาร National Geographic

  นิตยสารรายเดือนที่นำเสนอสารคดีความรู้ที่ครอบคลุมเนื้อหาเกี่ยวกับภูมิศาสตร์ ประวัติศาสตร์
  วิทยาศาสตร์และสังคมศาสตร์ ตลอดจนขนบธรรมเนียมประเพณีและวัฒนธรรม จากทั่วทุกมุมโลก
  และจัดพิมพ์เผยแพร่เป็นภาษาต่างประเทศไม่ต่ำกว่า 20 ประเทศ รวมทั้งฉบับภาษาไทย
  วางแผงทุกสิ้นเดือน ราคาหน้าปก 110 บาท

  2.2 สิ่งพิมพ์ในรูปหนังสือเล่ม

บริษัทได้จัดตั้งกองบรรณาธิการเพื่อผลิตหนังสือคุณภาพที่มีสาระประโยชน์และสาระบันเทิงในรูปแบบต่าง
ๆ กันประกอบด้วย

2.2.1 แพรวสำนักพิมพ์ ผลิตสิ่งพิมพ์ประเภทหนังสือเล่ม ทั้งปกอ่อนปกแข็ง ด้านวรรณกรรม กวีนิพนธ์
สารคดี และหนังสือภาพ ตอบสนองต่อผู้รักการอ่าน ทั้งเพื่อเสริมสร้างความรู้ แนวคิด
ทัศนคติให้กับตนเอง และเพื่อความบันเทิงและสาระ

2.2.2 แพรวเพื่อนเด็ก ผลิตหนังสือภาพสำหรับเด็ก
ตอบสนองต่อพัฒนาการการเรียนรู้และจินตนาการสร้างสรรค์รวมถึงจัดกิจกรรมเพื่อรณรงค์สร้างนิสัยรักการอ่าน
ซึ่งถือว่าเป็นพื้นฐานสำคัญของการศึกษาสำหรับเด็กในอนาคต

2.2.3 สำนักพิมพ์แพรวเยาวชน ผลิตหนังสือเพื่อเยาวชน ทั้งหนังสือให้ความรู้และวรรณกรรม
โดยคัดสรรหนังสือที่ได้รับการยอมรับจากทั่วโลกมาถ่ายทอดเป็นภาษาไทยให้เยาวชนได้รู้จักและซาบซึ้งกับวรรณกรรมที่เด็ก
ๆ ทั่วโลกประทับใจ รวมทั้งส่งเสริมการสร้างสรรค์วรรณกรรมเยาวชนของนักเขียนไทยด้วย

2.2.4 สำนักพิมพ์บ้านและสวน ผลิตหนังสือเกี่ยวกับ การตกแต่งบ้าน การจัดสวน และการเพาะปลูก
เลี้ยงดูไม้ดอกและไม้ประดับพันธุ์ต่าง ๆ ซึ่งรวบรวมเรียบเรียงโดยผู้ เชี่ยวชาญในด้านต่าง ๆ
ด้วยรูปเล่มพิมพ์สี่สีสวยสดงดงาม ตลอดจนผลิตหนังสือคู่มือการใช้ชีวิตในบ้าน

  2.2.5 สำนักพิมพ์อมรินทร์ ผลิตหนังสือเชิงความรู้ด้านวิชาการต่าง ๆ ที่เป็นที่ต้องการของผู้
  อ่านระดับมหาวิทยาลัย และผู้อ่านที่ต้องการศึกษาทั้งในเชิงวัฒนธรรมการเมือง และสังคม
  ประวัติศาสตร์ เทคโนโลยี

2.2.6 สำนักพิมพ์สุดสัปดาห์ ผลิตหนังสือเพื่อสาระและความบันเทิงสำหรับคนรุ่นใหม่
ผลิตหนังสือคุณภาพได้รับความนิยมจากผู้อ่านเป็นจำนวนมาก

2.2.7 สำนักพิมพ์แพรวเอ็นเตอร์เทน เป็นสำนักพิมพ์น้องใหม่ ที่รวบรวมข้อเขียนบทวิจารณ์
ที่เป็นประโยชน์และน่าสนใจในแวดวงภาพยนตร์ ละคร และดนตรี สำหรับผู้อ่านที่สนใจ

2.2.8 สำนักพิมพ์คลินิกบ้านและสวน เป็นสำนักพิมพ์ที่ผลิตหนังสือที่ให้ความรู้เกี่ยวกับการ
ดูแลสุขภาพกายและใจ

2.2.9 สำนักพิมพ์ครัวบ้านและสวน เป็นสำนักพิมพ์น้องใหม่
ที่ผลิตหนังสือที่ให้สาระความรู้เกี่ยวกับหลักโภชนาการ การปรุงอาหาร และเคล็ดลับต่าง ๆ
เกี่ยวกับการปรุงอาหารทั้งอาหารไทยและอาหารนานาชาติ

2.2.10 สำนักพิมพ์อรุณ เป็นสำนักพิมพ์ที่ผลิตหนังสือนวนิยายคุณภาพ ที่เลือกสรรแล้ว
จากปลายปากกานักเขียนชื่อดัง เพื่อตอบสนองความต้องการสำหรับนักอ่านหนังสือนวนิยาย
โดยเฉพาะ

2.2.11 สำนักพิมพ์ NG เป็นสำนักพิมพ์น้องใหม่ล่าสุดผลิตหนังสือสารคดีระดับโลก
เพื่อตอบสนองความต้องการของกลุ่มคนรุ่นใหม่ที่ต้องการเรียนรู้โลกในหลากแง่มุม
ในปีแรกเน้นเรื่องการผจญภัยในโลกกว้าง หลังจากนั้นสำนักพิมพ์จะคัดสรรเรื่องอื่น ๆ
ที่อยู่ในความสนใจแปลออกมาเป็นภาษาไทย
เพื่อให้กลุ่มผู้อ่านคนไทยได้เข้าถึงความรู้ที่น่าตื่นเต้นและมีสาระในเวลาเดียวกัน

2.3. ลักษณะลูกค้า

จากลักษณะการประกอบธุรกิจของสายงานสำนักพิมพ์ ในการผลิตนิตยสารและหนังสือเล่มประเภท

ต่าง ๆ ลักษณะของลูกค้าจึงแยกตามประเภทของผลิตภัณฑ์ต่าง สรุปได้ดังนี้

2.3.1 สายงานการผลิตนิตยสาร แบ่งกลุ่มลูกค้าออกเป็น 2 กลุ่มดังนี้

  2.3.1.1 กลุ่มลูกค้าโฆษณา
  แบ่งเป็นกลุ่มลูกค้าที่เป็นตัวแทนโฆษณาและกลุ่มลูกค้าบริษัทห้างร้านที่ไม่ได้ใช้บริการผ่านบริษัทเอเย่นซี่โฆษณาโดยแบ่งลักษณะของลูกค้าอย่างชัดเจนตามประเภทของนิตยสารเช่นนิตยสารบ้านและสวน
  ลักษณะลูกค้า ได้แก่ กลุ่มผลิตภัณฑ์

วัสดุก่อสร้างและตกแต่งบ้าน นิตยสารแพรว ลักษณะลูกค้าได้แก่ แฟชั่นเครื่องแต่งกายเครื่องประดับ
เครื่องสำอาง

  2.3.1.2 กลุ่มลูกค้าผู้อ่านนิตยสาร แบ่งกลุ่มแตกต่างออกไปตามประเภทของนิตยสาร เช่น
  นิตยสารแพรว กลุ่มลูกค้าผู้อ่านได้แก่ผู้หญิงยุคใหม่วัยทำงาน ทันสมัย ทันโลก และ
  นิตยสารแพรวสุดสัปดาห์ กลุ่มลูกค้า ได้แก่ คนรุ่นใหม่ วัยรุ่น วัยสดใส ก้าวตามแฟชั่น

  2.3.2 สายงานการผลิตหนังสือเล่ม ลักษณะของลูกค้าแบ่งตามประเภทของหนังสือจากการที่บริษัท

ผลิตหนังสือคุณภาพหลากหลายประเภท ทำให้สามารถตอบสนองความต้องการของลูกค้าได้

ตั้งแต่ระดับวัยเด็ก จนถึงวัยผู้ใหญ่ ลักษณะของลูกค้าจึงครอบคลุมกลุ่มนักอ่านทุกกลุ่ม

2.4 ลักษณะรายได้สายงานสำนักพิมพ์ ประกอบไปด้วยรายได้แยกตามประเภทของสินค้า ดังนี้

2.4.1 รายได้จากการรับจ้างโฆษณาในนิตยสารทุกฉบับ

2.4.2 รายได้จากการขายสิ่งพิมพ์นิตยสาร และหนังสือเล่ม

การตลาดและภาวะการแข่งขัน

ขณะที่ความต้องการในการบริโภคหนังสือของผู้อ่านในประเทศมีการขยายตัวอย่างต่อเนื่อง
สะท้อนให้เห็นถึงพัฒนาการของผู้อ่านของเรา อุปทานอันเกิดจากการออกหนังสือใหม่ ๆ
เพื่อตอบสนองความต้องการดังกล่าวก็เพิ่มอย่างรวดเร็ว
และมีแนวโน้มที่จะเกิดอุปาทานที่มากกว่าอุปสงค์ของตลาดในช่วงเวลาอันสั้น
เป้าหมายของบริษัทจึงจำเป็นต้องมุ่งเน้นการคัดสรรหนังสือที่มีคุณภาพเพื่อตอบสนองความต้องการของผู้อ่านในแต่ละกลุ่ม
ในส่วนของนิตยสารก็เช่นเดียวกัน บริษัทมุ่งเน้นการพัฒนาด้านบทความ
เนื้อหาสาระที่อยู่ในกระแสและเป็นที่สนใจของผู้อ่านในช่วงเวลาต่าง ๆ
รวมถึงการปรับปรุงหน้าตาภาพลักษณ์ของนิตยสารให้จูงใจ ผลของการพัฒนาดังกล่าว
จะทำให้บริษัทมีฐานผู้อ่านเพิ่มขึ้น และนำมาซึ่งรายได้ค่าโฆษณาที่เพิ่มสูงขึ้นเช่นเดียวกัน นอกจากนี้
ปัจจัยภายนอกเช่น สถานการณ์ในบางอุตสาหกรรมที่ดีขึ้น
ก็ยังประโยชน์ต่อรายได้ค่าโฆษณาในนิตยสารบางฉบับอย่างชัดเจน เช่น
สภาวการณ์ที่มีแนวโน้มดีขึ้นของภาคอสังหาริมทรัพย์ และยานยนต์ เป็นต้น

การกำหนดราคาของสินค้าแต่ละชนิดขึ้นอยู่กับต้นทุนเป็นสำคัญ
โดยเฉพาะงานรับจ้างพิมพ์เนื่องจากงานรับจ้างพิมพ์เป็นงานบริการของลูกค้าที่เป็นนิติบุคคลส่วนใหญ่
ทำให้ลูกค้ารายใหญ่เหล่านั้นมักใช้การเปรียบเทียบราคาเป็นตัวตัดสินใจที่จะใช้บริการควบคู่ไปกับคุณภาพงาน
บริษัทจึงจำเป็นต้องพยายามเพิ่มประสิทธิภาพและประสิทธิผลของผลผลิตได้ดียิ่งขึ้น
เพื่อคงความสามารถในการแข่งขัน
นอกจากนี้สภาวการณ์ของเศรษฐกิจโลกที่อยู่ในภาวะซบเซายังมีส่วนทำให้ผู้ประกอบการในอุตสาหกรรมกลุ่มสิ่งพิมพ์ที่เคยพิมพ์งานเพื่อการส่งออกยังต่างประเทศ
ได้เริ่มให้ความสำคัญกับตลาดเดิมคือตลาดภายในประเทศมากขึ้น

ภาวะอุตสาหกรรมการพิมพ์

  สถานภาพและแนวโน้มของอุตสาหกรรมการพิมพ์โลก

เป็นที่ทราบกันดีถึงการเปลี่ยนแปลงในโลกดิจิตอล รวมถึงการขยายตัว
และความนิยมในการใช้ระบบคอมพิวเตอร์สร้างสรรค์งานพิมพ์
และการบริโภคข้อมูลผ่านระบบอินเตอร์เน็ต
สิ่งเหล่านี้ได้เข้ามามีบทบาทในการดึงส่วนแบ่งตลาดการพิมพ์บ้าง ดังนั้น
ผู้ประกอบการธุรกิจสิ่งพิมพ์และสื่อสิ่งพิมพ์ขนาดใหญ่ทั่วโลกได้มีการปรับตัว
เพื่อตั้งรับกับแนวโน้มของเทคโนโลยี
และการเปลี่ยนแปลงพฤติกรรมการบริโภคข้อมูลในโลกดิจิตอลดังกล่าว อาจกล่าวได้ว่าในอนาคต
3-5 ปี ข้างหน้า
การบริโภคข้อมูลข่าวสารในรูปสื่อสิ่งพิมพ์อาจทำให้ความต้องการของตลาดลดลงบ้าง ทั้งนี้
ผู้ประกอบกิจการสื่อสิ่งพิมพ์ขนาดใหญ่จึงได้เล็งเห็นถึงความเปลี่ยนแปลงดังกล่าว
และกำลังมุ่งพัฒนาการขยายตลาดไปสู่สื่อชนิดอื่น โดยเฉพาะระบบอินเตอร์เน็ต

อย่างไรก็ดีตลาดงานพิมพ์คุณภาพสูง หรือ High-Definition Printing Market
ยังมิอาจแปรรูปไปสู่การบริโภคทางสื่ออื่น ๆ ได้
ยังคงต้องใช้สิ่งพิมพ์กระดาษเป็นผลิตภัณฑ์หลักในการสร้างรายได้ สิ่งพิมพ์ดังกล่าว อาทิเช่น
Reference Book, Text Book, Catalog, Brochure, Annual Report,
นิตยสารคุณภาพ, หนังสือเด็ก, หนังสือเล่มที่ให้ความสำคัญต่อคุณภาพการผลิต, ปฏิทิน ฯลฯ
ที่เน้นคุณภาพระดับสูง อาจกล่าวได้ว่า
ตลาดประเภทนี้ยังมีแนวโน้มการขยายตัวในอัตราที่สูงทั่วโลกตามสภาพและความสามารถในการขยายตัวของธุรกิจต่าง
ๆ แนวโน้มอุตสาหกรรมสิ่งพิมพ์ระดับโลก จึงยังมีแนวโน้มดีมากสำหรับผู้ผลิตสิ่งพิมพ์คุณภาพสูงเหล่านี้
อนึ่ง พัฒนาการทางด้านเทคโนโลยีสารสนเทศ รวมถึง Digital Imaging
จะช่วยส่งเสริมทำให้ต้นทุนการผลิตต่ำลงอย่างมีนัยสำคัญในอนาคต

แนวโน้มอนาคต และการเจริญเติบโตของอุตสาหกรรมการพิมพ์ในประเทศไทย

แนวโน้มในอนาคตของอุตสาหกรรมการพิมพ์ในประเทศไทยกำลังเผชิญกับภาวะวิกฤตการณ์ทางเศรษฐกิจที่ซบเซามาเป็นเวลานาน
ผู้ประกอบธุรกิจขนาดเล็กและขนาดกลางหลายรายต้องปิดกิจการไป
เพราะไม่สามารถสร้างรายได้ที่เหมาะสมได้สำเร็จ
จะคงเหลือแต่ผู้ประกอบการรายใหญ่ที่มีความสามารถทางด้านเงินทุนหมุนเวียน
ความสามารถในการบริหารการผลิต เพื่อให้ได้ต้นทุนต่ำที่สุด
ความสามารถในการรักษาคุณภาพให้ได้ดีที่สุด ความสามารถในการใช้เทคโนโลยี
และมีบุคลากรที่มีคุณภาพทั้งในเชิงการจัดการ, การตลาด และฝีมือแรงงาน
เท่านั้นที่ยังคงรักษาสภาพที่ดีของธุรกิจไว้ได้สำเร็จ
อย่างไรก็ดีตลาดสิ่งพิมพ์ในประเทศไทยแม้จะมีภาวะเศรษฐกิจไม่ดีนักเมื่อเทียบกับก่อนเกิดวิกฤตการณ์เศรษฐกิจเช่นเดียวกับอุตสาหกรรมอื่นๆ
แต่สิ่งพิมพ์ที่มีคุณภาพไม่ว่าจะเป็นส่วนเนื้อหาสาระ และคุณภาพงานพิมพ์
ยังคงเป็นปัจจัยหลักของผู้บริโภคอยู่ หรืออาจอธิบายได้ในลักษณะของ อุปสงค์ที่เพิ่มขึ้นช้า ๆ
ในขณะที่อุปทานลดลงไปมาก อันเป็นผลมาจากการปิดกิจการของธุรกิจสิ่งพิมพ์ขนาดเล็ก จึงน่าเชื่อว่า
เสถียรภาพที่ดีทางธุรกิจของอุตสาหกรรมสิ่งพิมพ์จะยังคงมีอยู่
สำหรับผู้ประกอบการรายใหญ่ที่มีความสามารถ ช่วงเวลาใน 1-2 ปี ที่ผ่านมา
เป็นช่วงสำคัญยิ่งในการให้ความสำคัญกับการปรับปรุงองค์กร การพัฒนาบุคลากร พัฒนาการตลาด
จัดมาตรฐานระบบคุณภาพ
รวมถึงการประยุกต์ใช้เทคโนโลยีเพื่อปรับปรุงกิจการเดิมให้เป็นต้นแบบทางธุรกิจที่มีประสิทธิภาพและศักยภาพที่สูงขึ้น
ทั้งนี้เพื่อเสริมสร้างความสามารถในการแข่งขัน ทั้งตลาดเดิมภายในประเทศ
และตลาดการค้าเสรีที่จะเกิดขึ้นในอนาคตอันใกล้
สิ่งเหล่านี้สะท้อนให้เห็นถึงภาพที่ดีในอุตสาหกรรมสิ่งพิมพ์ในอนาคตสำหรับประเทศไทย

สายธุรกิจโรงพิมพ์

ตั้งแต่ปี 2543 บริษัทฯ ได้ขยายธุรกิจโรงพิมพ์ด้วยการลงทุนซื้อที่ดินเนื้อที่ 5 ไร่เศษ
ปลูกสร้างอาคาร โรงงาน 2 ชั้น และติดตั้งเครื่องจักรที่มีเทคโนโลยีทันสมัย
โดยมีเป้าหมายที่จะให้โรงพิมพ์มีความพร้อมในการรองรับงานได้ครบถ้วนทุกขั้นตอนกระบวนการผลิต
เพื่อตอบสนองการผลิตสิ่งพิมพ์ที่มีคุณภาพและการให้บริการที่ประทับใจตามปรัชญาของโรงพิมพ์ที่ถือปฏิบัติมาตลอดระยะเวลาที่เริ่มก่อตั้งโรงพิมพ์
จุดยืนทางด้านการตลาดที่สำคัญของสายธุรกิจโรงพิมพ์ คือตลาดงานพิมพ์คุณภาพสูง (High
Definition Color Printing) ทั้งในประเทศและต่างประเทศ
เพื่อให้บรรลุเป้าหมายดังกล่าวข้างต้น
สายธุรกิจโรงพิมพ์ได้มีการปรับปรุงและพัฒนาโครงสร้างพื้นฐาน (Infra-Structure)
เพื่อสู่ความเป็นเลิศทางด้านคุณภาพงานพิมพ์
และการบริการทุกด้านอย่างสม่ำเสมอและต่อเนื่องมาโดยตลอด
ด้วยความมุ่งมั่นในการรักษาคุณภาพงานพิมพ์และการบริการดังกล่าวข้างต้น
ยังผลให้สายธุรกิจโรงพิมพ์ได้รับการรับรองระบบคุณภาพมาตรฐาน ISO 9001 : 2000 จากสถาบัน
BVIQ ซึ่งนับเป็นโรงพิมพ์อันดับต้น ๆ ของประเทศไทยที่ได้รับการรับรองระบบคุณภาพ ISO 9001 :
2000 ครบทั้งวงจรการพิมพ์

ในช่วงระหว่างปี 2544-2545
นับเป็นก้าวของการพัฒนาปรับปรุงด้านการผลิตครั้งสำคัญที่ต้องบันทึกไว้ กล่าวคือ
นอกเหนือจากการลงทุนซื้อที่ดินบริเวณใกล้เคียงเพิ่มอีก 15 ไร่
เพื่อขยายพื้นที่โรงงานและคลังสินค้าแล้ว บริษัทฯ ยังได้เปลี่ยนเครื่องพิมพ์หลัก 5 เครื่อง
เพื่อทดแทนเครื่องเก่าที่ใช้งานมานานร่วม 10 ปี
นับเป็นการลงทุนที่มีความสำคัญยิ่งต่อการปรับปรุงศักยภาพ และเพิ่มคุณภาพการผลิตให้สูงขึ้น
ประกอบกับการนำเทคโนโลยีการบริหารจัดการควบคุมการผลิตที่ทันสมัยที่สุดมาประยุกต์ใช้ในกิจการโรงพิมพ์
อันจะส่งผลดียิ่งในการลดต้นทุนการผลิต และในปี 2545 บริษัทฯ
ได้ดำเนินการปรับปรุงกระบวนการหลังพิมพ์ (Finish) เพิ่มเติมทั้งด้านเครื่องมือ เครื่องจักร
ตลอดจนอุปกรณ์อื่น ๆ ที่ทันสมัย สอดคล้องกับระบบพิมพ์ที่ได้ปรับเปลี่ยนไปแล้วเมื่อกลางปี 2544
และบริษัทมีแผนพัฒนาอย่างต่อเนื่อง ซึ่งทั้งหมดนี้น่าจะส่งผลให้โรงพิมพ์ของบริษัทฯ
ได้ชื่อว่าเป็นโรงพิมพ์ที่สมบูรณ์ที่สุดแห่งหนึ่งในภูมิภาคนี้

ในเชิงของการพัฒนาบุคลากร บริษัทฯ มีความภูมิใจที่สามารถสร้างฝีมือแรงงาน หัวหน้างาน
ตลอดจนผู้บริหารชั้นต้นรุ่นใหม่ที่เติบโตจากสายงานหลักได้เป็นผลสำเร็จอย่างดี
ทั้งนี้ด้วยการฝึกอบรมอย่างมีประสิทธิภาพทั้งภายในองค์กรเอง และส่งไปฝึกอบรมที่ต่างประเทศ
จนปัจจุบันบุคลากรเหล่านี้มีความพร้อมที่จะเป็นกำลังร่วมก้าวเดินไปกับการเติบโตอย่างมั่นคงแข็งแรงของสายธุรกิจโรงพิมพ์ต่อไป

ปัจจัยและความสำเร็จในธุรกิจโรงพิมพ์

1.  ด้านบุคลากรคุณภาพ บริษัทฯมีบุคลากรที่มีความรู้ ความชำนาญในสาขาวิชาชีพ
    ตั้งแต่ช่างฝีมือซึ่งมีประสบการณ์ไปจนถึงบัณฑิตด้านวิทยาศาสตร์การพิมพ์
    เทคโนโลยีสารสนเทศและสาขาอื่นๆ ที่เพียบพร้อมด้วยศักยภาพเพื่อสร้างสรรค์งานคุณภาพ

2.  ด้านเทคโนโลยีการพิมพ์ที่ล้ำหน้า
    บริษัทเป็นผู้นำและผู้บุกเบิกในการใช้เทคโนโลยีการพิมพ์ตามความก้าวหน้าของวิวัฒนาการที่เปลี่ยนแปลงในแต่ละช่วง
    การตัดสินใจเลือกสรรเทคโนโลยีที่เหมาะสมกับกระบวนการผลิต
    ทำให้สามารถตอบสนองความต้องการและสร้างความพึงพอใจให้แก่ลูกค้า

  3. ด้านเครื่องจักรและอุปกรณ์การผลิต
  บริษัทฯมีเครื่องจักรและอุปกรณ์การผลิตที่ทันสมัยสามารถบริการ

  ลูกค้าได้ครบทุกรูปแบบ ไม่ว่าจะเป็นการจัดส่งอาร์ตเวิร์คธรรมดา (Camera Ready)
  หรืออาร์ตเวิร์ค

  จากระบบคอมพิวเตอร์ทุกชนิดในการผลิตในขั้นตอนก่อนพิมพ์ หรือการพิมพ์ด้วยแท่น Offset 4 สี,
  5

  สี และ 6 สี และการเข้าเล่มทำปกแข็งและปกอ่อนด้วยเครื่องจักรอัตโนมัติทุกขั้นตอนหลังพิมพ์

4. ด้านระบบบริหารคุณภาพ มาตรฐาน ISO 9002 บริษัทฯ ได้รับการรับรองระบบคุณภาพมาตรฐาน
ISO

9001 จากสถาบัน BVQI เมื่อวันที่ 12 มีนาคม 2542
ย่อมแสดงถึงความมุ่งมั่นในการพัฒนาและรักษา

คุณภาพผลิตภัณฑ์ให้แก่ลูกค้า

สายธุรกิจสำนักพิมพ์

หลังจากวิกฤตการณ์ทางเศรษฐกิจในปี 2540 แล้ว
ธุรกิจการผลิตนิตยสารและหนังสือเล่มมีการฟื้นตัวอย่างต่อเนื่อง
โดยมีปัจจัยบวกจากภาคเศรษฐกิจบางภาคที่ยังมีการขยายตัวสวนทางกับภาวะเศรษฐกิจ
ไม่ว่าจะเป็นธุรกิจรถยนต์ ธุรกิจที่เกี่ยวเนื่องกับการท่องเที่ยว การส่งออก
ธุรกิจค้าปลีกหรือแม้แต่ธุรกิจภาคอสังหาริมทรัพย์ที่ฟื้นตัวอย่างช้าๆ จากมาตรการกระตุ้นของภาครัฐ
โดยเร่งออกมาตรการช่วยเหลือดอกเบี้ยต่ำ อย่างไรก็ตาม
อัตราการฟื้นตัวดังกล่าวมีอัตราที่ต่ำและสอดคล้องกับการขยายตัวทางเศรษฐกิจของประเทศเป็นสำคัญ
ซึ่งเป็นเรื่องที่น่าเป็นห่วง เนื่องจากเศรษฐกิจในระดับมหภาค
ยังมีปัจจัยลบอีกมากทั้งจากปัญหาภายในประเทศไม่ว่าจะเป็นการแก้ไขปัญหาหนี้ไม่ก่อให้เกิดรายได้
ความเชื่อมั่นของผู้บริโภคในการจับจ่ายใช้สอย ภาวะการจ้างงานที่ต่ำ
ความสามารถในการปล่อยกู้ของสถาบันการเงิน เป็นต้น
ในขณะที่ปัญหาภายนอกจากภาวะเศรษฐกิจถดถอยของประเทศสหรัฐอเมริกา
ซึ่งแสดงให้เห็นถึงความอ่อนแอทางเศรษฐกิจแม้แต่ก่อนเหตุการณ์ 11 กันยายน 2544
ก็ได้รับการยืนยันจากการลดอัตราดอกเบี้ยมาตรฐานของธนาคารกลางสหรัฐ (เฟด) ถึง 11
ครั้งในช่วงเวลาสั้น ๆ

ผลกระทบจากภาพรวมที่กล่าวมากระทบต่อภาพรวมของธุรกิจผลิตนิตยสารและหนังสือเล่ม 2 ประการ
ประการแรกคือ
ความไม่แน่นอนทางเศรษฐกิจย่อมส่งผลกระทบต่ออำนาจการจับจ่ายใช้สอยของผู้บริโภคสื่อโดยตรง
เนื่องจากผู้บริโภคจำเป็นต้องจัดลำดับความสำคัญในการเลือกหาปัจจัยที่จำเป็นต่อการดำรงชีพเป็นลำดับแรก
ผลกระทบข้อนี้จะกระทบต่อยอดขายหนังสือโดยเฉพาะตลาดนิตยสารซึ่งมีความถี่ในการออกสูงกว่าหนังสือเล่มทั่ว
ๆ ไป ในขณะที่ธุรกิจการขายหนังสือเล่ม น่าจะได้รับผลกระทบน้อยกว่า
เนื่องจากตลาดเป้าหมายมีความจำเพาะเจาะจงและมีกลุ่มผู้อ่านที่ชัดเจนตามประเภทหนังสือนั้น ๆ
ผลกระทบประการที่สอง คือผลกระทบต่อรายได้ค่าโฆษณา บริษัทต่าง ๆ
มีการตัดงบโฆษณาประชาสัมพันธ์เป็นลำดับแรก ๆ เมื่อมีเหตุการณ์ที่ไม่แน่นอน เช่น เหตุการณ์เมื่อ
11 กันยายน เป็นต้นมา บริษัทข้ามชาติหลายๆ
แห่งมีการปรับเปลี่ยนนโยบายด้านการโฆษณาประชาสัมพันธ์ในรูปแบบที่ไม่ใช่การโฆษณาโดยตรง เช่น
การเน้นบริการหลังการขาย การลด แลก แจก แถม เป็นต้น
และจากการที่วงจรการออกผลิตภัณฑ์ใหม่ยาวใช้เวลามาก การแนะนำตัวบริษัทใหม่ ๆ ลดน้อยลง
จึงคาดการณ์ว่าตลาดโฆษณาในนิตยสารปี 2546 น่าจะมีมูลค่าตลาดที่ประมาณ 3,000 ล้านบาทต่อปี
ซึ่งเป็นมูลค่าที่ใกล้เคียงกับปี 2545 โดยคาดการณ์ว่าในไตรมาส 1 และ 2 ของปี 2546
จะมีอัตราลดลงเล็กน้อยที่ประมาณร้อยละ 7.5 จากการปรับตัวของภาคธุรกิจต่าง ๆ
และจะผ่อนคลายและมีอัตราเติบโตในไตรมาส 3 และ 4
ในอัตราขยายตัวที่ใกล้เคียงกับอัตราการหดตัวในไตรมาส 1 และ 2 อย่างไรก็ตาม
สมมุติฐานดังกล่าวจำเป็นต้องขึ้นอยู่กับภาวะการณ์ทางเศรษฐกิจของประเทศที่จะมีการปรับตัวดีขึ้นตามที่หลายฝ่าย
คาดการณ์ไว้ในครึ่งปีหลัง 2545 ภาพรวมทางเศรษฐกิจของประเทศจะปรับตัวดีขึ้น

ภาวะการณ์การแข่งขันในปี 2546 นั้น เป็นที่คาดการณ์ว่า
ในส่วนของนิตยสารจะมีการแข่งขันอย่างรุนแรงต่อเนื่องจากปี 2544
ทั้งจากนิตยสารในประเทศและนิตยสารที่ซื้อลิขสิทธิ์จากต่างประเทศ
โดยเฉพาะอย่างยิ่งเกือบทุกแห่งจะมุ่งขยายยอดขายหนังสือให้ได้มากที่สุด
เพื่อชดเชยกับรายได้ค่าโฆษณาที่มีมูลค่าเดียวกับปีที่แล้ว
เราจะเห็นการปรับตัวจากผู้ผลิตทั้งในด้านการบริหารต้นทุนการผลิต
การใช้กลยุทธ์ทางการตลาดที่มุ่งเน้นการสร้างยอดขายเป็นสำคัญ ไม่ว่าจะเป็นการลด แลก แจก
แถม มากขึ้น ในขณะที่การออกนิตยสารใหม่ ๆ จะน้อยมากในปี 2546
ในส่วนของหนังสือเล่มคาดว่าจะเน้นเรื่องที่อยู่ในความสนใจของผู้อ่าน ไม่ว่าจะเป็นกลุ่มเด็ก วัยรุ่น
หรือกลุ่มที่ความสนใจเรื่องต่าง ๆ เฉพาะด้าน

ในส่วนของตลาดโฆษณา การทำโฆษณานอกเหนือจากต้องแข่งขันกับผู้ผลิตนิตยสารด้วยกันแล้ว
มูลค่าตลาดที่เท่าเดิม ทำให้มีการแข่งขันระหว่างสื่อต่าง ๆ
ด้วยกันรุนแรงมากขึ้นไม่ว่าจะเป็นสื่อแนวกว้างเช่น โทรทัศน์ หนังสือ

พิมพ์ หรือสื่อเจาะกลุ่มลูกค้า เช่น นิตยสาร วิทยุ หรือสื่อตามโรงภาพยนต์ อย่างไรก็ตามบริษัทฯ
เชื่อว่าการโฆษณาในนิตยสารจะยังคงเป็นสื่อแรก ๆ ที่ลูกค้าจะใช้บริการก่อนสื่อประเภทอื่น
เนื่องจากเป็นสื่อที่ตรงกับกลุ่มเป้าหมายและมีประสิทธิภาพต่อต้นทุนสูงที่สุดเมื่อเทียบกับสื่อประเภทอื่น

แผนกลยุทธ์ สายงานสำนักพิมพ์

บริษัทฯ ใช้กลยุทธ์ในเชิงรับและเชิงรุก โดยได้มีการจัดองค์กรเพื่อรองรับการแข่งขัน
โดยจัดแบ่งสายสำนักพิมพ์ของนิตยสารออกเป็นกลุ่มเช่น กลุ่มนิตยสารผู้หญิง กลุ่มบ้านและสวน
กลุ่มสุขภาพ และกลุ่มนิตยสารต่างประเทศ เพื่อรองรับการขยายตัวของการออกนิตยสารฉบับใหม่ ๆ
ในอนาคต เป็นที่น่าพอใจว่าจากการสำรวจทางการตลาด พบว่าประมาณร้อยละ 20
ของผู้อ่านนิตยสารในเครืออมรินทร์ได้อ่านนิตยสารในเครือมากกว่า 1 ฉบับ

นอกจากการบริหารเชิงรุกโดยใช้การตลาดนำสำหรับนิตยสารที่มีอยู่แล้ว
บริษัทฯมีโครงการออกนิตยสารฉบับใหม่โดยวางตลาดในเดือน มีนาคม 25446 ชื่อนิตยสาร “ROOM”
เป็นนิตยสารตกแต่งบ้านสำหรับคนรุ่นใหม่ที่ต้องการตกแต่งห้อง มุ่งเน้นในเชิงตกแต่ง
การซื้อของแต่งบ้าน
รูปแบบและเนื้อหาจะเน้นความสนุกสนานเพื่อให้ตรงใจกับกลุ่มคนอ่านที่เป็นคนรุ่นใหม่
ที่มองเห็นว่าการตกแต่งบ้านเป็นเรื่องน่าสนุก ซึ่งเนื้อหาของนิตยสารฉบับใหม่มีครบถ้วนทั้งข่าวสาร
ข้อมูล และความรู้ด้านตกแต่งบ้าน

นอกจากนี้บริษัทยังประสบความสำเร็จในการซื้อลิขสิทธิ์เพื่อจัดทำเป็นฉบับภาษาไทยของนิตยสาร
National Geographic ซึ่งเป็นนิตยสารที่มีชื่อเสียงโด่งดังทั่วโลก และได้วางตลาดฉบับปฐมฤกษ์
ในเดือนสิงหาคม 2544 โดยมียอดจำหน่ายสูงกว่าที่ทำวิจัยตลาดมากกว่าเท่าตัว ในปี 2545-2546
บริษัทยังมีนโยบายออกนิตยสารเพิ่มเติม

ในส่วนของสำนักพิมพ์หนังสือเล่ม ได้จัดแบ่งสำนักพิมพ์เพื่อความชัดเจนในการจัดทำหนังสือเล่ม เป็น
11 สำนักพิมพ์ คือ แพรวสำนักพิมพ์, สุดสัปดาห์สำนักพิมพ์, สำนักพิมพ์แพรวเพื่อนเด็ก,
สำนักพิมพ์แพรวเยาวชน, สำนักพิมพ์อรุณ, สำนักพิมพ์พจนานุกรม, สำนักพิมพ์อมรินทร์วิชาการ,
สำนักพิมพ์บ้านและสวน, สำนักพิมพ์คลินิกสุขภาพ, สำนักพิมพ์พจนานุกรม, สำนักพิมพ์ครัวบ้านและสวน
และสำนักพิมพ์แพรวเอ็นเตอร์เทน
จากการแบ่งสายงานที่เป็นหมวดหมู่โดยมีภาระกิจที่ชัดเจนปรากฏเป็นบุคลิกภาพและทิศทางที่ผู้อ่านสามารถสัมผัสได้ผ่านทางผลงานของแต่ละสำนักพิมพ์
ทำให้บริษัทสามารถสร้างองค์กรที่เข้มแข็งและสมดุลพร้อมสำหรับการแข่งขันในเชิงธุรกิจ
และบริษัทมีเป้าหมายในการออกหนังสือเล่มคุณภาพในปี 2546 ประมาณ 200 เรื่อง

บริษัทมีการพัฒนาระบบบริหารฐานข้อมูลและการจัดการสมัยใหม่
และมีนโยบายในการจัดทำแผนธุรกิจคราวละ 3-5 ปี
เพื่อมองเห็นภาพและแนวทางการเจริญเติบโตในอีก 10 ปีข้างหน้า
นอกจากนี้บริษัทยังมีกลยุทธในการพัฒนาช่องทางของสื่อนอกเหนือจากนิตยสารและหนังสือเล่ม
ด้วยการจัดงานแฟร์ การทำ website การจัดรายการโทรทัศน์ การจัดรายการวิทยุ
การจัดทัวร์ท่องเที่ยว และการจัดฝึกอบรมสัมมนา ซึ่งจะเป็นช่องทางธุรกิจใหม่ บริษัทฯ
คาดว่าด้วยการทำการตลาดที่ครบวงจรดังกล่าว
ประกอบกับการนำเสนอนิตยสารและหนังสือเล่มที่มีคุณภาพ บริษัทจะสามารถเพิ่มจำนวนผู้อ่านได้อีก
3-5 เท่า ในรอบ 10 ปี ข้างหน้านี้ โดยมีอัตราการเจริญเติบโตประมาณไม่น้อยกว่าร้อยละ 10-15
ของปี 2545

  สายธุรกิจค้าปลีกผ่านบริษัทในเครือ

ภาวะและแนวโน้มอุตสาหกรรมจัดจำหน่ายสิ่งพิมพ์

บริษัท อมรินทร์บุ๊คเซ็นเตอร์ จำกัด เป็นบริษัทจัดจำหน่ายหนังสือ ก่อตั้งขึ้นเมื่อปี 2536 โดยมีบริษัท
อมรินทร์พริ้นติ้ง แอนด์ พับลิชชิ่ง จำกัด (มหาชน) เป็นผู้ถือหุ้นรายใหญ่
เพื่อดำเนินธุรกิจจัดจำหน่ายสิ่งพิมพ์ในรูปแบบต่าง ๆ ปัจจุบัน ถือได้ว่า บริษัทฯ
เป็นผู้นำในการจัดจำหน่ายสิ่งพิมพ์โดยบริษัทมีธุรกิจหลัก 2 ธุรกิจ คือ ธุรกิจค้าปลีกหนังสือภายใต้ชื่อ
“ร้านนายอินทร์” และธุรกิจจัดจำหน่าย ซึ่งทำหน้าที่กระจายหนังสือไปยังร้านค้าต่าง ๆ ทั่วประเทศ

ธุรกิจหนังสือเป็นอุตสาหกรรมหนี่งที่ยังมีอัตราการเติบโตอย่างต่อเนื่อง
คาดว่าอัตราการเติบโตประมาณ 10-15% โดยมีมูลค่าตลาดโดยรวมประมาณ 5,000 ล้านบาท
ปัจจุบันมีร้านหนังสือกระจายทั่วประเทศประมาณ 700 ร้านค้า และในต่างจังหวัดประมาณ 300
ร้านค้า เนื่องจากบริษัทฯ เป็นบริษัทรับจัดจำหน่ายหนังสือ
โดยหนังสือส่วนใหญ่นั้นรับจำนหน่ายมาจากบริษัทแม่ ดังนั้นการขยายสาขาร้านนายอินทร์
จึงถือเป็นภารกิจสำคัญและจำเป็นอย่างยิ่ง ในการเพิ่มศักยภาพการกระจายหนังสือในกว้างขวาง
นอกจากนี้บริษัทยังมีนโยบายที่จะเพิ่มสินค้าในการจัดจำหน่ายจากสำนักพิมพ์อื่น ๆ ด้วย

ธุรกิจค้าปลีก

ธุรกิจค้าปลีกหนังสือ เริ่มทวีการแข่งขันที่รุนแรงขึ้นตั้งแต่ปี 2543 เป็นต้นมา
ทั้งจากธุรกิจร้านหนังสือที่มีอยู่เดิม และคู่แข่งหนังสือนอกธุรกิจที่เห็นโอกาสในธุรกิจนี้
แต่ภายใต้การทำธุรกิจที่ครบวงจรของบริษัทฯ ยังคงเป็นจุดแข็งที่ทำให้ร้านนายอินทร์
สามารถเติบโตได้อย่างต่อเนื่อง

โดยปัจจุบัน ณ สิ้นเดือนธันวาคม 2545 ร้านนายอินทร์มีจำนวนสาขาทั้งสิ้น 51 สาขา
กระจายอยู่ทั่วกรุงเทพฯ และต่างจังหวัด ในศูนย์การค้าและแหล่งชุมชนต่าง ๆ
โดยแบ่งเป็นร้านที่บริหารโดยบริษัท 20 สาขา และร้านที่บริหารในรูปแบบแฟรนไชส์ 31 สาขา
และบริษัทยังมีนโยบายที่จะขยายสาขาอย่างต่อเนื่อง เพื่อรองรับการเติบโตของธุรกิจ

ธุรกิจจัดจำหน่าย

การแข่งขันในธุรกิจจัดจำหน่ายมีการแข่งขันที่ไม่สูงนัก มีผู้จัดจำหน่ายรายใหญ่ไม่มาก
อีกทั้งผู้จัดจำหน่ายก็จะมี ประเภทมีหนังสือเป็นของตนเอง และประเภทรับจ้างจัดจำหน่าย
ในขณะที่บริษัทฯ มีหนังสือเพื่อการจัดจำหน่ายค่อนข้างหลากหลายและเป็นหนังสือที่มีคุณภาพ
เพราะผ่านกระบวนการคัดสรรเป็นอย่างดี โดยเฉพาะหนังสือจากสำนักพิมพ์ในเครืออมรินทร์
ซึ่งเป็นจุดแข็งที่สำคัญของบริษัทฯ ทั้งนี้บริษัทฯ
มีช่องทางการจัดจำหน่ายโดยแบ่งตามลักษณะของผลิตภัณฑ์ ดังนี้

การจัดจำหน่ายนิตยสาร

ธุรกิจจัดจำหน่ายนิตยสารของบริษัทฯ ทั้งหมด 6 ปก คือ นิตยสารบ้านและสวน นิตยสารแพรว
นิตยสารแพรวสุดสัปดาห์ นิตยชีวจิต นิตยสาร Health & Cuisine และนิตยสาร National
Geographic ฉบับภาษไทย นอกจากนี้ยังรับจัดจำหน่ายนิตยสารให้กับสำนักพิมพ์อื่น ๆ หลายปก
โดยจัดจำหน่ายผ่านสายส่งทั่วกรุงเทพฯ และต่างจังหวัดกว่า 250 ราย
ซึ่งสายส่งจะทำหน้าที่กระจายสินค้าให้กับแผงหนังสือทั่วประเทศกว่า 8,000 แผงทั่วไประเทศ
อีกทอดหนึ่ง

การจัดจำหน่ายหนังสือเล่ม

สภาพตลาดและการแข่งขันของธุรกิจหนังสือเริ่มมีการแข่งขันกันมากขึ้นตั้งแต่ปี 2543 เป็นต้นมา
ทั้งจากธุรกิจร้านหนังสือที่มีอยู่เดิม และคู่แข่งรายใหม่ที่เห็นโอกาสในธุรกิจนี้
แต่ทั้งนี้ภายใต้การทำธุรกิจที่ครบวงจร
และการให้ความสำคัญกับการปรับปรุงคุณภาพของสินค้าและบริการเพื่อสร้างความพอใจอย่างสูงสุดแก่ลูกค้าของบริษัท
ยังคงเป็นจุดแข็งที่ทำให้ร้านนายอินทร์เป็นร้านหนังสืออันดับต้น ๆ ของผู้อ่าน
และสามารถเติบโตอย่างต่อเนื่องในภาวะปัจจุบัน

ในอนาคตการแข่งขันจะทวีความรุนแรงมากขึ้นทั้งคู่แข่งที่มีอยู่เดิม, คู่แข่งใหม่ ที่อยู่ต่างธุรกิจ
และการใช้เทคโนโลยีใหม่ ๆ ดังนั้นทีมขาย
และร้านค้าปลีกจะต้องกำหนดกลยุทธการกระจายหนังสือในช่องทางต่าง ๆ เพิ่มมากขึ้น
เพื่อการอยู่รอดและขยายตัว เช่น การขายผ่านระบบ E-Commerce ทาง www.naiin.com
ซึ่งทำให้ลูกค้าสามารถสั่งซื้อหนังสือได้สะดวกและรวดเร็วขึ้น, การยึดพื้นที่ยุทธศาสตร์สำคัญ ๆ
เพื่อป้องกันคู่แข่งขัน, การพัฒนาบริหารระบบข้อมูล การรองรับระบบสมาชิกและระบบ E-Commerce
ซึ่งหน้าร้านจะสามารถเป็นได้ทั้งร้านขายปลีกและสถานีจัดส่ง
การทำให้หน้าร้านเป็นร้านค้าของชุมชนเพื่อเป็นการพัฒนาสังคมและการเรียนรู้ของคนทั่วประเทศ
และจะสามารถสร้าง Brand Awareness อันจะนำไปสู่ Brand Royalty ในอนาคต

การจัดจำหน่ายและช่องทางการจำหน่ายของบริษัท แยกตามลักษณะผลิตภัณฑ์และบริการดังนี้

1.  งานรับจ้างพิมพ์ จะมีทีมงานฝ่ายบริการงานพิมพ์ (Account Executive)
    ในการติดต่อหาลูกค้าโดยเฉพาะ ทำหน้าที่ต้อนรับลูกค้า ออกเยี่ยมเยียนให้คำปรึกษา
    สร้างสัมพันธ์และให้บริการดูแลงานตั้งแต่เริ่มต้นจนงานสำเร็จลุล่วงออกมาเป็นรูปเล่ม
    และด้วยคุณภาพงานพิมพ์และความเชื่อถือที่ลูกค้ามีอยู่กับบริษัท
    ลูกค้าบางส่วนมาจากการแนะนำของลูกค้าเก่าที่เคยใช้บริการ อีกส่วนหนึ่งติดต่อเข้ามาเอง
    โดยเคยเห็นผลงานและได้ยินชื่อเสียงของบริษัทมาก่อน

2.  นิตยสาร แบ่งส่วนการขายออกเป็น 2 รูปแบบ

  2.1 การขายพื้นที่โฆษณา บริษัทใช้ทีมขายโฆษณา
  ทั้งที่เป็นลูกค้าตัวแทนโฆษณาและลูกค้าบริษัทห้างร้านที่ไม่ได้ใช้บริการผ่านบริษัทตัวแทนโฆษณา
  โดยเข้าไปช่วยผลิตงานโฆษณาให้ลูกค้า (IN HOUSE PRODUCTION) ในกรณีที่ลูกค้าต้องการ
  พื้นที่โฆษณาในนิตยสารจะถูกจองล่วงหน้าทั้งปี ประมาณ 50% ของพื้นที่โฆษณา

  2.2 การจัดจำหน่ายนิตยสาร ขายผ่านบริษัทในเครือ คือ บริษัท อมรินทร์บุ๊คเซ็นเตอร์ จำกัด

ซึ่งจะดำเนินการจัดจำหน่ายผ่านตัวแทนสายส่งทั่วกรุงเทพฯ ประมาณ 38 ราย
และตัวแทนต่างจังหวัด อีกประมาณ 187 ราย ในรูปฝากขาย
และผ่านระบบสมาชิกโดยบริษัทปรับปรุงระบบการจัดส่งทางไปรษณีย์
เป็นการจัดส่งโดยทีมจักรยานยนต์เสริมอีกทางหนึ่ง เพื่อให้นิตยสารถึงมือสมาชิกเร็วที่สุด

3.  หนังสือเล่ม จัดจำหน่ายผ่านบริษัทในเครือ คือบริษัท อมรินทร์บุ๊คเซ็นเตอร์ จำกัด
    ซึ่งดำเนินการจัดจำหน่ายผ่านร้านหนังสือในกรุงเทพฯ ประมาณ 357 ร้านค้า
    และร้านหนังสือต่างจังหวัดอีกประมาณ 291 ร้านทั่วประเทศ
    การจัดจำหน่ายในกรุงเทพฯใช้ระบบ Standing และ Reorder
    ส่วนต่างจังหวัดใช้ระบบฝากขาย โดยมีรอบบัญชีในการเก็บเงินทุก 2 เดือน
    โดยแบ่งช่องทางการจัดจำหน่ายได้ดังต่อไปนี้

-ร้านหนังสือในกรุงเทพฯ

  -ร้านหนังสือต่างจังหวัด

  -ขายตรง

  -ขายเคลื่อนที่

นอกจากนี้ยังเพิ่มช่องทางขายผ่าน E-commerce ทั้งในรูปแบบ B2B และ B2C
และขายปลีกผ่านร้านนายอินทร์ทุกสาขา ณ สิ้นเดือนธันวาคม 2545 มีจำนวนสาขา 51 สาขา
แบ่งเป็นดังนี้

1. ร้านสาขาของบริษัท 4 ร้าน (ท่าพระจันทร์, โชคชัย 4, โกลเด้นเพลส พระราม 9
และสะพานสูง)

2. ร้านในห้างสรรพสินค้า 17 ร้าน ( เดอะมอลล์ 5 สาขา. ดิเอ็มโพเรี่ยม 1 สาขา,
แฟชั่นไอแลนด์สาขา (เมเจอร์ซีนิเพล็กซ์ 2 สาขา, ฟิวเจอร์ โรบินสัน 1 สาขา,
ฟูดส์แลนด์และมาบุญครอง)

3. Franchise full option 1 ร้าน (เซ็นทรัลพระราม 3)

4. Franchise เครือข่าย 29 ร้าน (กรุงเทพฯ 7 สาขา ต่างจังหวัด 11 สาขา)

และบริษัทยังมีนโยบายที่จะขยายสาขาอย่างต่อเนื่อง เพื่อรองรับการเติบโตของธุรกิจ
โดยมีแผนที่จะเปิดร้านนายอินทร์เพิ่มอีก 10 สาขาในปี 2546 นี้

การตลาด ประชาสัมพันธ์ และกิจกรรมส่งเสริมการตลาด

บริษัทมีทีมงานฝ่ายการตลาดและประชาสัมพันธ์
ที่ทำหน้าที่ให้กับสายงานโรงพิมพ์และสายงานสำนักพิมพ์ โดยสายงานโรงพิมพ์ทำในเชิง Corporate
image และมาเน้นหนักลงรายละเอียดกับงานของสำนักพิมพ์

ในส่วนของนิตยสารมีการจัดทำวิจัยตลาด ของทุกเล่มเป็นระยะ ๆ
เพื่อติดตามประเมินสถานการณ์ผู้อ่าน และปรับปรุงนิตยสารให้ทันสมัย
ตรงตามความต้องการของกลุ่มเป้าหมายอยู่เสมอนอกจากนี้ยังมีการทำส่งเสริมการขาย
เป็นระยะกับนิตยสารทุกฉบับ เช่น การทำกิจกรรมส่งเสริมการขายสำหรับสมาชิก
และการทำกิจกรรมส่งเสริมการขายขโดยการแจกของสำหรับผู้อ่านนิตยสารทุกคน
ซึ่งประสบผลสำเร็จและได้รับผลตอบรับกลับมาเป็นอย่างดี
นอกจากนี้ยังมีการจัดกิจกรรมส่งเสริมการขายต่าง ๆ
ตามความเหมะสมต่อกลุ่มผู้อ่านและนิตยสารอย่างต่อเนื่อง

นอกจากจะต้องรักษาคุณภาพสินค้าที่มีอยู่และปรับปรุงพัฒนาอยู่อย่างต่อเนื่องแล้ว
การตลาดยังต้องคอยติดตามหาช่องว่างทางการตลาดเพื่อพัฒนาสินค้า (หนังสือ)ใหม่ ๆ
เพื่อรองรับความต้องการของผู้บริโภคด้วย

แนวทางการตลาดของบริษัทจะเป็นรูปแบบของ Integrated Marketing
นั่นคือการทำการตลาดในหลายรูปแบบ ตั้งแต่การทำ Sale promotion ไปจนถึงการทำ Event
marketing รวมทั้งการทำ Cross promotion ระหว่างผลิตภัณฑ์ต่าง ๆ ในเครือ

  ลักษณะของลูกค้าและความสัมพันธ์ระหว่างลูกค้าและบริษัท

ธุรกิจงานรับจ้างพิมพ์ของบริษัทฯ สามารถจัดกลุ่มลูกค้าออกเป็น 4 กลุ่มใหญ่ ดังนี้

1.  กลุ่มหน่วยราชการ/รัฐวิสาหกิจ ลูกค้าที่สำคัญได้แก่ สำนักพระราชวัง กรมศิลปากร
    มหาวิทยาลัยศิลปากร สำนักเลขาธิการนายกรัฐมนตรี ทั้งจากการเข้าร่วมประกวดราคา
    และงานที่กำหนดให้บริษัทเป็นผู้จัดพิมพ์โดยเฉพาะเจาะจง
    เป็นกรณีสั่งจ้างพิมพ์โดยเฉพาะอย่างยิ่งสำหรับงานที่ต้องการคุณภาพสูง ประณีต
    รวดเร็วให้ทันต่อเวลา

2.  กลุ่มมูลนิธิต่าง ๆ ลูกค้าที่สำคัญได้แก่ มูลนิธิสมเด็จพระเทพรัตนราชสุดาฯ สยามสมาคม
    มูลนิธิสายใจไทย มูลนิธิโลกสีเขียว
    มูลนิธิเหล่านี้เป็นลูกค้าประจำของบริษัทที่มีความสัมพันธ์อันดีมานานแล้ว
    โดยเฉพาะมูลนิธิสมเด็จพระเทพรัตนราชสุดาฯ
    นอกจากบริษัทได้รับความไว้วางไว้ให้เป็นผู้จัดพิมพ์แล้วยังให้เป็นผู้จัดจำหน่ายพระราชนิพนธ์ชุดเสด็จเยือนต่างประเทศของสมเด็จพระเทพรัตนราชสุดาฯ
    สยามบรมราชกุมารี มากกว่า 40 ปก
    โดยผ่านช่องทางการจัดจำหน่ายของบริษัทในเครืออีกด้วย

3.  กลุ่มธนาคารต่าง ๆ ลูกค้าที่สำคัญได้แก่ ธนาคารแห่งประเทศไทย และธนาคารพาณิชย์อื่น ๆ
    อีกหลายแห่งซึ่ง
    ธนาคารเหล่านี้เป็นลูกค้าประจำของบริษัทที่ไว้วางใจให้บริษัทเป็นผู้จัดพิมพ์งานต่างๆ เสมอมา

4.  กลุ่มบริษัทเอกชน นิติบุคคล และรายบุคคล ลูกค้าที่สำคัญได้แก่ บริษัท การบินไทย จำกัด บริษัท
    เมจิกโปรดักชั่น จำกัด บริษัท รีดเดอร์ส ไดเจสท์ (ประเทศไทย) จำกัด
    สำนักพิมพ์ริเวอร์บุ๊คส์ และกลุ่มลูกค้าเอกชนผู้มีชื่อเสียงจำนวนมาก

อย่างไรก็ตามการรักษาสัมพันธภาพระหว่างลูกค้าเก่ากับบริษัท
เป็นนโยบายสำคัญที่บริษัทต้องดำเนินการพร้อมกับแสวงหาลูกค้าใหม่ ๆ
เพื่อขยายฐานลูกค้าให้ครอบคลุมทุกกลุ่ม
ทั้งนี้เพื่อบริษัทจะไม่ได้รับผลกระทบหากสูญเสียลูกค้ารายใดรายหนึ่งไป
จากสถิติของสิบอันดับยอดลูกค้างานรับจ้างพิมพ์
และลูกค้างานโฆษณาจะเห็นว่ามีสัดส่วนเปลี่ยนแปลงไม่มาก และเป็นกลุ่มลูกค้าเก่า

สัดส่วนรายได้รับจ้างพิมพ์จำแนกตามประเภทลูกค้า ในรอบระยะเวลา 3 ปี

  ---------------------------- ------------- ------------- --------------
  รายการ                       ปี 2545        ปี 2544        ปี 2543

  เอกชน                        46.30%        51.30%        59.83%

  รัฐวิสาหกิจ                     16.30%        15.60%        4.85%

  ส่วนราชการ                    13.90%        15.5%         16.15%

  มูลนิธิ/สมาคม                   8.00%         10.30%        11.22%

  บุคคลธรรมดา                   8.90%         5.80%         5.99%

  งานในราชสำนัก                 6.60%         1.50%         1.96%

                                                           
  ---------------------------- ------------- ------------- --------------

หมายเหตุ จำนวนลูกค้าทีมีสัดส่วนเกิน 30% ย้อนหลังตั้งแต่ปี 2543 –2545 ทั้งลูกหนี้การค้าโฆษณา
และลูกหนี้การค้ารับจ้างพิมพ์ มีสัดส่วนไม่ถึง 30% ของยอดลูกค้าทั้งหมด
จึงไม่ได้นำมาเปิดเผยในรายงานนี้

3. การจัดหาผลิตภัณฑ์หรือบริการ

บริษัทมีอัตราการใช้กำลังการผลิตโดยรวมเฉลี่ย 85% - 95%
และบริษัทได้ชะลอการลงทุนขยายกำลังการผลิตมาตั้งแต่กลางปี 2540 ตามภาวะเศรษฐกิจ
และเอาใจใส่ต่อการบริหารจัดการเพื่อควบคุมยอดการสูญเสียลงและได้เริ่มขยายการลงทุนในกลางปี
2544 เป็นต้นมาโดยเริ่มจากสายธุรกิจโรงพิมพ์ ได้ลงทุนเปลี่ยนเครื่องพิมพ์ใหม่ 5 เครื่อง
และลงทุนก่อสร้างขยายโรงพิมพ์เพิ่มพื้นที่รองรับการขยายตัวทางเศรษฐกิจ

สายการผลิตหลักที่สำคัญจะแบ่งการทำงาน 2 กะและ 3 กะ ในบางแผนก ซึ่งทำงานการผลิต ตลอด
24 ชั่วโมง ได้แก่ งานแยกสี งานทำแม่พิมพ์ งานพับ งานทำเล่ม และงานปกแข็ง ส่วนงานพิมพ์
ได้ว่าจ้างผู้ผลิตเหมาช่วงเข้าเสริม
โดยมีการควบคุมคุณภาพงานให้ได้ตามเกณฑ์ของบริษัทโดยมีการวางแผนการผลิตล่วงหน้าให้สอดคล้องกับสายการผลิตหลัก

สายงานธุรกิจสำนักพิมพ์ เนื่องจากบริษัทผลิตนิตยสารและหนังสือเล่ม
ซึ่งมีการแข่งขันในทางธุรกิจค่อนข้างสูง ข้อมูลอัตรากำลังการผลิต หรือหน่วยการผลิต
เป็นข้อมูลที่ไม่สามารถเปิดเผยได้
แต่อัตราการเพิ่มขึ้นหรือลดลงของอัตรากำลังการผลิตขึ้นอยู่กับภาวะเศรษฐกิจโดยรวมของประเทศเป็นหลัก

ข้อมูลเกี่ยวกับวัตถุดิบและผู้จัดจำหน่าย

วัตถุดิบหลักที่ใช้ในการผลิต คือ กระดาษ กระดาษส่วนใหญ่ที่ใช้เป็นกระดาษอาร์ตและกระดาษปอนด์
ซึ่งในปัจจุบันใช้กระดาษอาร์ตที่ผลิตได้ในประเทศประมาณ 85%
ที่เหลือเป็นกระดาษนำเข้าจากประเทศญี่ปุ่น โดยผ่านตัวแทนจำหน่ายในประเทศรายใหญ่ จำนวน 12
ราย ส่วนกระดาษปอนด์ทั้ง 100% จะสั่งซื้อจากบริษัทที่ผลิตได้ในประเทศจำนวน 2 ราย
การสั่งซื้อจะเป็นลักษณะสั่งเป็น LOT ตามความต้องการงานพิมพ์แต่ละงาน
โดยสั่งเตรียมล่วงหน้าประมาณ 15 วันก่อนพิมพ์ เพื่อให้งานออกมาได้มาตรฐานเดียวกัน
สีและเนื้อกระดาษไม่แตกต่างกัน นอกจากใน

ช่วงเวลาที่กระดาษขึ้นราคา เช่น ระหว่างปลายปี 2537-2538
บริษัทจำเป็นต้องสั่งซื้อกระดาษประเภทหลัก ๆ
ที่ใช้ในการผลิตนิตยสารและงานรับจ้างพิมพ์ไว้ล่วงหน้า 3-6 เดือน
เพื่อลดความเสี่ยงอันเกิดจากการถีบตัวขึ้นของราคากระดาษ

บริษัทได้กำหนดระเบียบปฏิบัติในการจัดซื้อวัตถุดิบอย่างมีหลักเกณฑ์ และโดยเฉพาะสายธุรกิจโรงพิมพ์
ได้เลือกใช้แนวทางระบบบริหารคุณภาพ ISO 9002 เป็นแนวนโยบาย
และจัดทำบัญชีรายชื่อแหล่งซื้อหรือผู้ขายไว้ชัดเจน
โดยมีรายชื่อผู้จำหน่ายวัตถุดิบและบริการประเภทอื่นๆ ที่คัดเลือกแล้วรวมกว่า 100 ราย
ส่วนใหญ่เป็นการจัดซื้อภายในประเทศเกือบทั้งหมด วัตถุดิบหลักได้แก่ กระดาษพิมพ์
คิดเป็นมูลค่าประมาณ 60% ของต้นทุน มีสัดส่วนวัตถุดิบในประเทศต่อการนำเข้า 70:30
ส่วนวัตถุดิบอื่นๆ ได้แก่ ฟิล์ม แม่พิมพ์ หมึกพิมพ์ กาว ฯลฯ มีอัตราส่วนในประเทศต่อการนำเข้า
35:65 บัญชีรายชื่อดังกล่าวจะถูกทบทวนหรือปรับปรุงรายชื่อโดยคณะกรรมการคัดเลือกแหล่งซื้อ
ตามสถานการณ์ และสภาวะตลาด
โดยส่วนใหญ่บริษัทจะมีรายชื่อผู้จำหน่ายวัตถุดิบแต่ละรายการสำรองไว้เพื่อป้องกันผลกระทบจาการสูญเสียผู้จำหน่ายหลักไป

รายชื่อผู้จำหน่ายวัตถุดิบรายใหญ่ ในระยะ 3 ปี ที่ผ่านมา

ลำดับที่ ชื่อผู้จำหน่าย ประเภท ปี 2545 ปี 2544 ปี 2543

1. บริษัท ผลิตภัณฑ์กระดาษไทย จำกัด กระดาษพิมพ์ 55.14% 54.55% 57.98%

2. บริษัท กระดาษสหไทย จำกัด กระดาษพิมพ์ 14.73% 9.35% -

3. บริษัท ต.กิจวิบูลย์เทรดดิ้ง จำกัด กระดาษพิมพ์ 6.33% 7.33% 9.94%

4. บริษัท ฟูจิโฟโต้ฟิล์ม (ปทท) จำกัด เพลท,ฟิล์ม 6.33% 7.12% 9.69%

5. บริษัท บูลยสิทธิ์ จำกัด หมึกพิมพ์ - 3.36% 5.49%

6. บริษัท ดิ๊ค อินเตอร์เนชั่นแนล จำกัด หมึกพิมพ์ 5.41% - -

ขั้นตอนการผลิตและเทคโนโลยี

บริษัทจัดแบ่งโครงสร้างธุรกิจออกเป็น 2 สายธุรกิจสำคัญ คือ สายธุรกิจสำนักพิมพ์
ดูแลรับผิดชอบการจัดทำและเตรียมเนื้อหาของนิตยสารและหนังสือเล่มในเครือ
รวมแล้วไม่ต่ำกว่าปีละ 200 เรื่อง อีกสายธุรกิจได้แก่ สายธุรกิจโรงพิมพ์
รับผิดชอบในการผลิตงานพิมพ์คุณภาพสูง ทั้งจากสายงานธุรกิจสำนักพิมพ์
และงานรับจ้างพิมพ์จากลูกค้าภายนอกทั่วไป ส่วนธุรกิจจัดจำหน่าย บริษัทได้มอบให้ บริษัท
อมรินทร์บุ๊คเซ็นเตอร์ จำกัด ซึ่งเป็นบริษัทในเครือ ดำเนินการจัดจำหน่ายสิ่งพิมพ์ทั้งหมดของบริษัท
และจากสำนักพิมพ์อื่นๆ อีกกว่า 30 ราย โดยแบ่งเป็นขายผ่านสายส่ง และช่องทางร้านค้าปลีก

เทคโนโลยีการผลิตของบริษัทฯ เป็นเทคโนโลยีสากลที่ทันสมัยที่สุดในโลกของธุรกิจสิ่งพิมพ์
คัดสรรโดยฝ่ายวิจัยและพัฒนาเทคโนโลยีการพิมพ์ของบริษัท
มุ่งเน้นการนำเทคโนโลยีเพื่อการบริหารจัดการกระบวนการพิมพ์ที่มีประสิทธิภาพที่มีประสิทธิภาพสูงสุด
ซึ่งช่วยทำให้ต้นทุนการผลิตลดต่ำลง

เทคโนโลยีการผลิต สามารถจำแนกตามหมวดงานได้ดังนี้

ระบบคอมพิวเตอร์ เครือข่ายสื่อสาร สำหรับงานผลิต ประมาณ 4-5 ปี

งานผลิตฟิล์มและแม่พิมพ์ (รวมงานแยกสี จัดหน้า) ประมาณ 6-8 ปี

งานพิมพ์ ประมาณ 12-18 ปี

งานทำเล่ม เข้าเล่ม ประมาณ 20-25 ปี

ปัจจุบัน บริษัทได้ดำเนินการปรับปรุงเครื่องจักรให้มีประสิทธิภาพเต็มที่
และเตรียมแผนการปรับเปลี่ยนเครื่องจักรและเทคโนโลยีการผลิตใหม่ๆ
เข้าทดแทนตามสมควรอย่างสม่ำเสมอ ล่าสุดได้จัดหาระบบคอมพิวเตอร์การผลิตรุ่นใหม่จำนวนกว่า
30 เครื่อง เป็นเงินราว 7 ล้านกว่าบาท เพื่อปรับเสริมศักยภาพการออกแบบ
จัดวางหน้าให้รวดเร็วยิ่งขึ้น ทั้งสายธุรกิจสำนักพิมพ์ และสายธุรกิจโรงพิมพ์

บริษัทมีการพัฒนาเทคโนโลยีการพิมพ์อย่างต่อเนื่อง โดยในปี 2544-2545
ได้เปลี่ยนเครื่องพิมพ์ใหม่ที่ทันสมัยและใช้เทคโนโลยีขั้นสูง
ทดแทนเครื่องเก่าที่ล้าสมัยและมีอายุการใช้งานมานาน
โดยมีเป้าหมายที่จะให้โรงพิมพ์มีความพร้อมในการรองรับงานได้ครบถ้วนทุกขั้นตอนกระบวนการผลิต
เพื่อตอบสนองการผลิตสิ่งพิมพ์ที่มีคุณภาพและการให้บริการที่ประทับใจตามปรัชญาของโรงพิมพ์ที่ถือปฏิบัติมาตลอด

บริษัทมิได้มีสัญญาการให้ความช่วยเหลือด้านเทคนิคจากผู้ขายโดยตรง
แต่มีการติดต่อประสานงานเป็นครั้งคราวเพื่อแลกเปลี่ยนข้อเสนอแนะ
และเพื่อการพัฒนาวัตถุดิบและผลิตภัณฑ์

ผลกระทบต่อสิ่งแวดล้อม

จากกระบวนการผลิตอุตสาหกรรมสิ่งพิมพ์ของบริษัท
มีปริมาณของวัตถุดิบที่เหลือจากกระบวนการผลิตและน้ำเสีย จำแนกประเภทได้ดังต่อไปนี้

1.  น้ำเสียจากกระบวนการผลิต ในอุตสาหกรรมการพิมพ์น้ำเสียที่เกิดจากกระบวนการผลิต
    มีปริมาณไม่มากนัก ประมาณ 10 ลูกบาศก์เมตรต่อวัน
    ซึ่งจะถูกผ่านการบำบัดในบ่อบำบัดน้ำเสียซึ่งบริษัทออกแบบจัดทำขึ้นให้น้ำทิ้งลงสู่บ่อพักสาธารณะมีความใสสะอาดปราศจากสิ่งเจือปน

2.  เศษวัตถุดิบที่เหลือจาการผลิต เช่น เศษกระดาษ เศษฟิล์ม เศษแผ่นฟอยด์
    บริษัทได้นำเศษวัตถุดิบที่เหลือจากกระบวนการผลิตเหล่านี้ไปขายเพื่อผู้ซื้อนำไปส่งให้โรงงานผลิตใช้ใหม่

สำหรับมลภาวะอื่นๆ ในอันที่จะส่งผลกระทบต่อสิ่งแวดล้อม เช่น มลภาวะอันเกิดจากเสียงเครื่องจักร
บริษัทได้ดำเนินการสร้างห้องปรับอากาศขนาดใหญ่สำหรับติดตั้งแท่นพิมพ์
ซึ่งสามารถเก็บเสียงอันเกิดจากกระบวนการพิมพ์ได้เป็นอย่างดี

การควบคุมโดยหน่วยงานของรัฐ อยู่ภายใต้การดูแลและควบคุมของกรมโรงงานอุตสาหกรรม
กระทรวงอุตสาหกรรม และหน่วยงานอนามัยเขตตลิ่งชัน กรุงเทพมหานคร

4. งานที่ยังไม่ส่งมอบ -ไม่มี-